Eestis on registripõhine liikluskindlustus, st kui sõiduk on kantud liiklusregistrisse või tuleks liiklusseaduse kohaselt sinna mootorsõidukina või selle haagisena kanda, on selle sõiduki omanikul kohustus sõlmida selle sõiduki suhtes liikluskindlustuse leping.  Liiklusregistris tuleb registreerida üksnes liikluses kasutatav mootorsõiduk või selle haagis.  Liiklusseadus ei kohusta registreerima sõidukit, mida liikluses ei kasutata, nt vanasõidukid jms. Sellistele sõidukitele ei anta ka registreerimismärki ja neid ei pea kindlustama. Samas on vaja tähele panna, et kui sõiduk on juba kantud liiklusregistrisse, tuleb selle sõiduki suhtes sõlmida kindlustusleping, sõltumata sellest kas sõidukit kasutatakse teeliikluses või ei. On sõidukeid, mida ei registreerita liiklusregistris, kuid mille suhtes tuleb samuti sõlmida liikluskindlustuse leping. Need on trammid,  trollid ja nende haagised, teisaldatava riikliku registreerimismärgiga sõidukid ning Eestis väljastatud transiitnumbrimärgiga sõidukid.  Eesti kaitsejõudude, Piirivalveameti, Kaitsepolitseiameti ja teiste politseiasutuste omanduses olevate sõidukite suhtes on lepingu sõlmimine kohustuslik ainult siis, kui neid kasutatakse väljaspool Eestit.